CELEX: 32017D0900
Language: el
Date: 2017-05-22 00:00:00
Title: Απόφαση (ΕΕ) 2017/900 του Συμβουλίου, της 22ας Μαΐου 2017, όσον αφορά τη σύσταση της ad hoc ομάδας για το άρθρο 50 της ΣΕΕ υπό την προεδρία της Γενικής Γραμματείας του Συμβουλίου

25.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 138/138
            
         ΑΠΌΦΑΣΗ (ΕΕ) 2017/900 ΤΟΥ ΣΥΜΒΟΥΛΊΟΥ
   της 22ας Μαΐου 2017
   όσον αφορά τη σύσταση της ad hoc ομάδας για το άρθρο 50 της ΣΕΕ υπό την προεδρία της Γενικής Γραμματείας του Συμβουλίου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 240 παράγραφος 3,
   Έχοντας υπόψη την απόφαση του Ευρωπαϊκού Συμβουλίου 2009/881/ΕΕ, της 1ης Δεκεμβρίου 2009, για την άσκηση της προεδρίας του Συμβουλίου (1) και ιδίως το άρθρο 4,
   Εκτιμώντας τα ακόλουθα:
   
               (1)
            
            
               Στις 29 Μαρτίου 2017 το Ευρωπαϊκό Συμβούλιο έλαβε γνωστοποίηση της πρόθεσης του Ηνωμένου Βασιλείου να αποχωρήσει από την Ευρωπαϊκή Ένωση, με την οποία δρομολογήθηκε η διαδικασία του άρθρου 50 της Συνθήκης για την Ευρωπαϊκή Ένωση (ΣΕΕ).
            
         
               (2)
            
            
               Στις 29 Απριλίου 2017 το Ευρωπαϊκό Συμβούλιο ενέκρινε κατευθυντήριες οδηγίες όπως προβλέπεται στο άρθρο 50 παράγραφος 2 της ΣΕΕ. Ειδικότερα, ενέκρινε τις διαδικαστικές ρυθμίσεις που καθορίζονται στο παράρτημα της δήλωσης των 27 αρχηγών κρατών και κυβερνήσεων, καθώς και των προέδρων του Ευρωπαϊκού Συμβουλίου και της Ευρωπαϊκής Επιτροπής, της 15ης Δεκεμβρίου 2016. Σύμφωνα με το σημείο 4 του εν λόγω παραρτήματος, μεταξύ των συνόδων του Ευρωπαϊκού Συμβουλίου, το Συμβούλιο και η Επιτροπή των Μονίμων Αντιπροσώπων των κυβερνήσεων των κρατών μελών, με τη συνδρομή ομάδας που θα συσταθεί ειδικά για τον σκοπό αυτόν με μόνιμο πρόεδρο, θα διασφαλίζουν ότι οι διαπραγματεύσεις διεξάγονται σύμφωνα με τις κατευθυντήριες γραμμές του Ευρωπαϊκού Συμβουλίου και τις οδηγίες διαπραγμάτευσης του Συμβουλίου, και θα παρέχουν καθοδήγηση στον διαπραγματευτή της Ένωσης.
            
         
               (3)
            
            
               Ως εκ τούτου, πρέπει να συσταθεί ειδικά για τον σκοπό αυτόν ad hoc ομάδα για το άρθρο 50 ΣΕΕ («ad hoc ομάδα») με μόνιμο πρόεδρο.
            
         
               (4)
            
            
               Η ad hoc ομάδα θα πρέπει να επικουρεί την Επιτροπή των Μονίμων Αντιπροσώπων και το Συμβούλιο σε όλα τα ζητήματα που αφορούν την αποχώρηση του Ηνωμένου Βασιλείου από την Ένωση. Ειδικότερα, η ad hoc ομάδα θα πρέπει να επικουρεί την Επιτροπή των Μονίμων Αντιπροσώπων και το Συμβούλιο κατά την πορεία των διαπραγματεύσεων δυνάμει του άρθρου 50 της ΣΕΕ, σύμφωνα με τις κατευθυντήριες οδηγίες του Ευρωπαϊκού Συμβουλίου και τις οδηγίες διαπραγμάτευσης του Συμβουλίου. Επιπρόσθετα, η ad hoc ομάδα θα μπορούσε να συνδράμει σε ζητήματα που σχετίζονται με τη διαδικασία του άρθρου 50 της ΣΕΕ, τα οποία όμως δεν τίθενται προς διαπραγμάτευση με το Ηνωμένο Βασίλειο.
            
         
               (5)
            
            
               Δεδομένου ότι η διαδικασία του άρθρου 50 της ΣΕΕ είναι προσωρινή, η ad hoc ομάδα που θα συσταθεί ειδικά για τον σκοπό αυτόν θα πρέπει να πάψει να υφίσταται μόλις εκπληρωθεί η εντολή της.
            
         
               (6)
            
            
               Μετά τη γνωστοποίηση δυνάμει του άρθρου 50 ΣΕΕ, το μέλος του Ευρωπαϊκού Συμβουλίου ή του Συμβουλίου που εκπροσωπεί το αποχωρούν κράτος μέλος δεν συμμετέχει στις συζητήσεις του Ευρωπαϊκού Συμβουλίου ή του Συμβουλίου ούτε στις αποφάσεις που το αφορούν,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Συστήνεται η ad hoc ομάδα για το άρθρο 50 της ΣΕΕ.
   Προεδρεύεται από τη Γενική Γραμματεία του Συμβουλίου.
   Άρθρο 2
   Η ad hoc ομάδα για το άρθρο 50 της ΣΕΕ επικουρεί την Επιτροπή των Μονίμων Αντιπροσώπων και το Συμβούλιο σε όλα τα ζητήματα που αφορούν την αποχώρηση του Ηνωμένου Βασιλείου από την Ένωση.
   Η ad hoc ομάδα παύει να υφίσταται μόλις εκπληρωθεί η εντολή της.
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.
   Δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 22 Μαΐου 2017.
      
         
            Για το Συμβούλιο
         
         
            Ο Πρόεδρος
         
         L. GRECH
      
   
   
      (1)  ΕΕ L 315 της 2.12.2009, σ. 50.